b"\n_START_ARTICLE_\nJonas Norkaitis (1892)\n_START_PARAGRAPH_\nJonas Norkaitis (1892\xc2\xa0m. lapkri\xc4\x8dio 25 d. Pervazninkuose (dab. \xc5\xa0aki\xc5\xb3 rajonas), Rusijos imperija\xc2\xa0\xe2\x80\x93 1983\xc2\xa0m. kovo 22 d. Bad Mergentheime, VFR)\xc2\xa0\xe2\x80\x93 Lietuvos ekonomistas ir diplomatas, Vokietijos lietuvi\xc5\xb3 bendruomen\xc4\x97s veik\xc4\x97jas.\n_START_SECTION_\nBiografija\n_START_PARAGRAPH_\nMok\xc4\x97si Marijampol\xc4\x97s gimnazijoje, kuri\xc4\x85 baig\xc4\x97 1912 m. Po to Sankt Peterburgo universitete studijavo fizik\xc4\x85 ir matematik\xc4\x85. Dar studij\xc5\xb3 metais prad\xc4\x97jo dirbti Sankt Peterburgo pa\xc5\xa1to tarnyboje. V\xc4\x97liau gr\xc4\xaf\xc5\xbeo \xc4\xaf Nepriklausomyb\xc4\x99 paskelbusi\xc4\x85 Lietuv\xc4\x85 ir 1919\xe2\x80\x931923 m. buvo Jurbarko muitin\xc4\x97s, o 1920\xe2\x80\x931923 m. \xe2\x80\x93 kartu ir Virbalio muitin\xc4\x97s vir\xc5\xa1ininku._NEWLINE_1923 m. paskirtas Klaip\xc4\x97dos muitin\xc4\x97s vir\xc5\xa1ininku ir Lietuvos Respublikos finans\xc5\xb3 ministerijos \xc4\xafgaliotiniu Klaip\xc4\x97dos kra\xc5\xa1tui. 1925 m. persik\xc4\x97l\xc4\x97 \xc4\xaf Kaun\xc4\x85 (arch. Arno Funko suprojektuotas Jono Norkai\xc4\x8dio gyvenamasis namas K. B\xc5\xabgos g. 41 / V. Mykolai\xc4\x8dio-Putino g. 8 yra pripa\xc5\xbeintas arcitekt\xc5\xabros paminklu). De\xc5\xa1imt met\xc5\xb3 tarnavo Lietuvos Respublikos finans\xc5\xb3 ministerijos Prekybos departamento direktoriumi, o 1935\xe2\x80\x931940 m. \xe2\x80\x93 Lietuvos Respublikos u\xc5\xbesienio reikal\xc5\xb3 ministerijos Ekonominio departamento direktoriumi._NEWLINE_Dalyvavo steigiant Lietuvos cukraus AB, 1931\xe2\x80\x931940 m. renkamas jos pirmininku. Priklaus\xc4\x97 Lietuvos energijos komiteto ekonominei komisijai. Nuo 1936 m. buvo skiriamas skaitling\xc5\xb3 ekonomini\xc5\xb3 deryb\xc5\xb3 su u\xc5\xbesienio valstyb\xc4\x97mis delegacij\xc5\xb3 vadovu. 1939 m. buvo tarptautini\xc5\xb3 deryb\xc5\xb3 su TSRS dalyvis, po kuri\xc5\xb3 buvo pasira\xc5\xa1yta Lietuvos\xe2\x80\x93TSRS savitarpio pagalbos sutartis._NEWLINE_1940 m. J. Norkaitis su \xc5\xa1eima pasitrauk\xc4\x97 \xc4\xaf Vokietij\xc4\x85. 1942 m. gr\xc4\xaf\xc5\xbeo \xc4\xaf Lietuv\xc4\x85, okupacin\xc4\x97s vokie\xc4\x8di\xc5\xb3 vadovyb\xc4\x97s buvo paskirtas Dauk\xc5\xa1iagir\xc4\x97s valstybini\xc5\xb3 \xc5\xabki\xc5\xb3 administratoriumi. Art\xc4\x97jant Antrojo pasaulinio karo frontui, 1944 m. i\xc5\xa1vyko \xc4\xaf Vokietij\xc4\x85. Po kiek laiko \xc4\xafsik\xc5\xabr\xc4\x97 Bad Mergentheime, kur iki mirties gyveno._NEWLINE_Klaip\xc4\x97dos lietuvi\xc5\xb3 draugijos \xe2\x80\x9eAukuras\xe2\x80\x9c narys. Po Antrojo pasaulinio karo priklaus\xc4\x97 VLIK'ui, buvo i\xc5\xa1rinktas \xc5\xa1ios organizacijos Kontrol\xc4\x97s komisijos pirmininku. Karo pab\xc4\x97g\xc4\x97liai tautie\xc4\x8diai j\xc4\xaf buvo i\xc5\xa1rink\xc4\x99 ir Lietuvos Raudonojo Kry\xc5\xbeiaus organizacijos pirmininku Europai._NEWLINE_S\xc5\xabnus Jonas Norkaitis \xe2\x80\x93 Vokietijos lietuvi\xc5\xb3 bendruomen\xc4\x97s veik\xc4\x97jas ir mecenatas."